Document ID: 32007R0968

ΚΑΝΟΝΙΣΜΌΣ (ΕΚ) αριθ. 968/2007 ΤΗΣ ΕΠΙΤΡΟΠΉΣ
της 17ης Αυγούστου 2007
όσον αφορά τη συμβολή της Κοινότητας στις δαπάνες αναδιάρθρωσης και μετατροπής που προβλέπεται στον κανονισμό του Συμβουλίου (ΕΚ) αριθ. 1493/1999 κατά την αμπελουργική περίοδο 2007/08
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 80 στοιχείο β),
Εκτιμώντας τα ακόλουθα:
(1)
Το άρθρο 13 παράγραφος 3 του κανονισμού (ΕΚ) αριθ. 1493/1999 ορίζει ότι στις περιοχές που έχουν ταξινομηθεί ως περιοχές του στόχου 1, σύμφωνα με τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί καθορισμού γενικών διατάξεων για τα διαρθρωτικά ταμεία (2), η συμμετοχή της Κοινότητας στις δαπάνες αναδιάρθρωσης και μετατροπής περιορίζεται στο 75 % των δαπανών αυτών.
(2)
Ο κανονισμός (ΕΚ) αριθ. 1260/1999 καταργήθηκε με τον κανονισμό (ΕΚ) αριθ. 1083/2006 του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (3) από την 1η Ιανουαρίου 2007. Σύμφωνα με το άρθρο 3 παράγραφος 1 του κανονισμού (ΕΚ) αριθ. 1260/1999, οι περιφέρειες τις οποίες αφορούσε ο στόχος 1 ήταν οι περιφέρειες που αντιστοιχούσαν στο επίπεδο II της ονοματολογίας στατιστικών εδαφικών μονάδων (NUTS II), των οποίων το κατά κεφαλήν ακαθάριστο εγχώριο προϊόν (ΑΕγχΠ), μετρούμενο σε μονάδες αγοραστικής δύναμης, ήταν μικρότερο του 75 % του κοινοτικού μέσου όρου. Σύμφωνα με το άρθρο 5 παράγραφος 1 του κανονισμού (ΕΚ) αριθ. 1083/2006, οι εν λόγω περιφέρειες είναι επιλέξιμες για χρηματοδότηση από τα διαρθρωτικά ταμεία δυνάμει του στόχου της σύγκλισης.
(3)
Ορισμένες περιφέρειες οι οποίες έχουν καλυφθεί από το στόχο 1 δεν καλύπτονται από το στόχο της σύγκλισης. Αντιστρόφως, η επικράτεια της Βουλγαρίας και της Ρουμανίας καλύπτεται από το στόχο της σύγκλισης αλλά προφανώς όχι από το στόχο 1.
(4)
Αυτό προκαλεί ορισμένα πρακτικά προβλήματα σε περίπτωση εφαρμογής των σχεδίων αναδιάρθρωσης και μετατροπής που πρόκειται να καταρτιστούν και να εγκριθούν για την αμπελουργική περίοδο 2007/08, διότι η σημερινή διατύπωση του άρθρου 13 παράγραφος 3 του κανονισμού (ΕΚ) αριθ. 1493/1999 δεν επιτρέπει υψηλότερη χρηματοδότηση για τις περιφέρειες του στόχου 1, δεδομένου ότι δεν υπάρχουν πλέον, ούτε για τις περιφέρειες σύγκλισης, διότι δεν καλύπτονται από την εν λόγω διάταξη. Εντούτοις, είναι σαφές ότι είναι αναγκαίο να προβλεφθεί υψηλότερο ποσοστό ενίσχυσης για τις λιγότερο ανεπτυγμένες περιφέρειες.
(5)
Η μεταβατική ρύθμιση που εφαρμόζεται σήμερα, όπως προβλέπεται στον κανονισμό (ΕΚ) αριθ. 225/2007 της Επιτροπής (4), προσφέρει μια λύση μόνο για την αμπελουργική περίοδο 2006/07. Συνεπώς, ενόσω εκκρεμεί η μεταρρύθμιση της κοινής οργάνωσης της αμπελοοινικής αγοράς, είναι σκόπιμο να προβλεφθεί, για την αμπελουργική περίοδο 2007/08, η δυνατότητα έγκρισης του υψηλότερου ποσοστού ενίσχυσης που προβλέπεται στο άρθρο 13 παράγραφος 3 του κανονισμού (ΕΚ) αριθ. 1493/1999 για τις περιφέρειες σύγκλισης.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 13 παράγραφος 3 του κανονισμού (ΕΚ) αριθ. 1493/1999 εφαρμόζεται για την αμπελουργική περίοδο 2007/08 στις περιφέρειες που έχουν ταξινομηθεί ως περιφέρειες σύγκλισης σύμφωνα με τον κανονισμό (ΕΚ) αριθ. 1083/2006, με εξαίρεση τις περιφέρειες που προβλέπονται στο άρθρο 8 παράγραφοι 1 και 2 του κανονισμού αυτού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Αυγούστου 2007.

Labels: 19
6